Publication: Magyar Közlöny
Issue: MK-2001-28 (Year: 2001, Number: 28)
Era: 1990-2004
Section: [2. számú melléklet a 28/2000. (IX. 21.) OM rendelethez]
Paragraph Index: 281

12. évfolyam: 128 óra Célok és feladatok A szakmacsoportos alapozó oktatás lehetőséget nyújt a kiválasztott szakmacsoport közös elméleti és gyakorlati ismereteinek elsajátítására, a készségek, képességek fejlesztésére, az érettségire való felkészülésre, a pályaválasztási döntés, illetve a szakirányú felsőfokú továbbtanulás előkészítésére és az érettségi utáni szakképzés megalapozására. A tantárgy célja, hogy bővítse, rendszerezze és mélyítse el a közismereti és a szakmai orientációs tantárgyak keretében tanult ismereteket, fejlessze, formálja a tanulók műszaki szemléletét, alapozza meg a szakmai műveltséget, készítsen fel a szakterület szakmai gyakorlataira. A faipar sokszínű, tartalmas, aktív tanulói magatartást és tanulási élményeket is eredményező bemutatásával hívja fel a figyelmet a faipari szakmák sajátos voltára, keltse fel a tanulók érdeklődését a szakmacsoport iránt, bizonyítsa be számukra az iparág gazdasági jelentőségét, hosszú távú fejlődőképességét. A tárgy keretében szervezett üzemlátogatások során mutassa be a faipar, a faművesség történetét, főbb területeit, az iparszerű termelést, a faipar szépségeit, termékeit, veszélyeit, a faipar hasznosságát, környezeti hatásait, fejlődésének irányát, az európai normák érvényesülését, valamint a szakterületen dolgozók tevékenységét, a faipari pályák sokszínűségét, távlatait. Segítse a tanulókat leendő szakmai szerepük kiválasztásában, megfogalmazásában, egyéni életpályájuk reális megtervezésében. Adjon alkalmakat, teremtsen feladathelyzeteket a tanulóknak képességeik, szakmai tehetségük kibontakoztatására, keltse fel az érdeklődést a szakmai tevékenységek teljesebb köre iránt. Biztosítson lehetőséget a szakmacsoport munkaköreiben szükséges tudatos, felelősségteljes magatartás kialakulásához, a tanulási és szakmai motiváció megerősítéséhez, fejlődéséhez. Alakítsa ki a tanulókban a pontos és minőségi munkavégzés igényét, a környezettel szembeni felelősségérzetet, tudatosítsa a faipari termelés környezeti hatásait. Tárja fel a tanulók előtt, hogy a fa természeti kincs, a faanyag esztétikai, a famunka pedig történeti és művészeti értékeket is rejthet magában. 2001/28/II. szám Fejlesztési követelmények A tantárgy tanulása során fejlődjenek a tanulók szakmai gyakorlatok elvégzéséhez szükséges képességei, így különösen az ismeretalkalmazó, szintetizáló gondolkodás, az önálló tapasztalatszerzés képessége, a kreativitás, a gyakorlati feladatmegoldó képesség. A szóbeli és írásos szakmai kommunikációban használják helyesen a szakmai kifejezéseket, értsék a szakmai alapfogalmakat, folyamatosan bővítsék szakmai szókincsüket. Alakuljon ki, fejlődjön a tanulók szépérzéke, erősödjön meg a saját munkájukkal kapcsolatos igényességük, munkájuk legyen átgondolt, célszerű, biztonságos és eredményes. A tárgy tanulása során a tanulók váljanak képessé a faiparban felhasználásra kerülő faanyagoknak, a fűrész-lemezipari termékeknek, azok tulajdonságainak és felhasználási területeinek önálló megismerésére. Munkájuk során szakszerűen tudjanak leírásokat, szakirodalmat, táblázatokat használni, helyesen tudjanak grafikonokat, rajzokat értelmezni. A tantárgyi foglalkozásokon szokjanak hozzá a tanulók a feladatok önálló megoldásához, az önálló és produktív munkavégzéshez, érezzék meg a munka eredményeinek, sikereinek értékét, örömét. A tantárgy foglalkozásai során alakuljon ki a tanulókban a rendszeres és folyamatos önképzésnek, az eszközök szakszerű használatának az igénye, a felelősségérzet egymás iránt, a társakkal való együttműködési képesség. Munkájuk során fejlődjön térlátásuk, állóképességük, kézügyességük, finomodjanak mozdulataik, munkavégzésük legyen egyre fegyelmezettebb, pontosabb. Tanulják meg beosztani a rendelkezésükre álló időt, a kéziszerszámok, eszközök balesetmentes, biztos használatát, maradéktalanul tartsák be a munka- és tűzvédelmi szabályokat. A tantárgyi tevékenység végzése által erősödjék a tanulókban a kötelességtudat, a felelősségérzet, a mások munkájának, eredményeinek, teljesítményeinek tisztelete, folyamatosan erősödjék a tanulási és szakmai motiváció, alakuljon ki a szakmához, a választott munkához, életpályához való kötődés, váljon tudatos döntéssé a szakmaválasztás. Ismerjék meg, fogadják el és tudatosan alkalmazzák a szakmai tevékenységek végzéséhez szükséges magatartási szabályokat, magatartásformákat. A tanulók lássák meg a faipari termékek, a technika, a szakma mögött az embert és a természetet, tiszteljék annak értékeit, ismerjék fel és utasítsák el a környezetszennyező, a természet- és egészségkárosító tevékenységeket, az ilyen magatartást. Belépő tevékenységformák A tanműhely munkavédelmi és tűzrendészeti előírásaihoz való alkalmazkodás, a magatartási szabályok szerinti viselkedés. Alapvető anyagmegmunkálási eljárások önálló végrehajtása előzetes tanári útmutatás, bemutatás alapján. A saját munkavégzés elemzése, a pontosság értékelése, következtetések levonása, gyakorlás, törekvés a minőség javítására. A kéziszerszámok és a kéziműhelyek berendezéseinek, felszereltségének megismerése, kipróbálása. Egy-egy gyakorlat helyes műveleti sorrendjének, az alkalmazott szerszámok helyes, szakszerű használatának megfigyelése, munkavégzés a megfigyelések alapján. A gyakorlatban kialakult műveleti sorrend belső logikájának, az alkalmazott jelölések fontosságának felismerése. Üzemlátogatások során előre megadott szempontok szerinti megfigyelés, elemzések, értékelések készítése, beszámolók, jegyzőkönyvek, rajzok, folyamatábrák készítése. Témakörök Tartalmak Munkavédelmi és tűzrendészeti oktatás Baleset-megelőzési, munkavédelmi, környezetvédelmi rendszabályok, a szerszámok, eszközök, anyagok tárolási szabályai. A faanyag makroszkopikus tulajdonságai Anatómiai metszetei, bütü, húr, sugár. A fa jobb és bal oldalának megismerése. 2001/28/II. szám Témakörök Tartalmak Szerszámok ismertetése, csoportosításuk Anyagok alakításának módjai. Egyenes vonalú forgácsoló mozgást végző szerszámok jellemző szögei. Egyenes vonalú forgácsoló mozgást végző szerszámok élezési módja. A gyalupad felépítése, használata, rendeltetése a különféle megmunkálások folyamán. Kézifűrészek csoportosítása Keretes fűrészek ismertetése, fogalakok, azok szögei. Keretes fűrészek élezéséhez szükséges szerszámok, terpesztés, zsinórozás. Helyes szerszámkezelés, fűrészelés gyakorlása. Kézigyaluk Keresztmetszeti megmunkálás. Egyes simítógyalu, eresztőgyalu. Forgácstörő szerepe, síklapképzés, derékszögű élképzés. Helyes szerszámtartás, élbeállítás, gyakorlás. Vésők Lyukvésők, laposvésők, alkalmazási területük, szerkezeti megmunkálás. Díszítő, faragó vésők. Helyes kéztartás, ütőszerszámok használata, fenési gyakorlatok. Keretsarokkötések kialakítása Párhuzamvonó használata. Jel melletti fűrészelés. 90˚-os keretsarokkötés „feles” lapolással, 90˚-os keretsarokkötés „feles” lapolással, aljazva. 90˚-os keretsarokkötés „feles” lapolással, aljazva, egy oldalon, 45˚-os illesztéssel. 90˚-os ollóscsap. 90˚-os ollóscsap, egy oldalt 45˚-os illesztéssel. 90˚-os ollóscsap, 1/3-os aljazással. 90˚-os ollóscsap, 1 és 2/3-os aljazással. 90˚-os dupla ollóscsap, kétoldalt különböző méretű, a csapszélességet keskenyítő aljazással. Keretsarokkötés, szakállas fészkes csappal, illetve szakállas vésett csappal. Keretsarokkötés, árkolással, szakállas vésett csappal. „T” kötések „T” kötés lapolással. „T” kötés vésett csappal. „T” kötés vésett csappal, 2/3-os aljazással. „T” kötés vésett csappal, 2/3-os aljazással, profilozással, sarokcsatlakozásoknál 45˚-os illesztéssel. Keresztkötések 90˚-os keresztkötés lapolással. Keresztkötés vésett csappal. Keresztkötés 1/3-os aljazással, egy oldalon 45˚-os illesztéssel (gérelve). Keresztkötés vésett csappal, 2/3-os aljazással. Keresztkötés vésett csappal, 2/3-os aljazással, profilozással, sarokcsatlakozásoknál 45˚-os illesztéssel. Kávaszerkezetek Kávaszerkezetek fogalma. Fogazások rendszerezése. Egyenes, nyitott fogazás készítése (fogszerkesztés, fűrészelés, vésés). Nyitott fecskefarkú fogazás (fogszerkesztés, fűrészelés, vésés). Félig takart fecskefarkú fogazás. Takarás anyagvastagsága, fogak elosztása, jelölés, fűrészelés, vésés. Kávaszerkezet hevederezéssel (fecskefarkú beeresztéssel). Egyszerű faipari termék készítése Egy terméken a tanult szerkezetek komplex alkalmazása, kivitelezés műhelyrajz alapján. 2001/28/II. szám Témakörök Tartalmak Üzemlátogatások Múzeumok, néprajzi, ipartörténeti gyűjtemények, iparművész, kézműves meglátogatása, erdészet, fakitermelés, fűrészüzem, falemezgyártó üzem, bútorgyár, általános célú asztalosüzem, faipari félkész termékeket, fatömegcikkeket gyártó üzem felkeresése. Irányított megfigyelések, elemzések. A továbbhaladás feltételei A tanulók tartsák be a műhelyrendet, és legyenek fegyelmezettek. Tudják, hogy ez a balesetek megelőzésének feltétele. Tudjanak cselekedni tűz, füst észlelése, baleset előfordulása esetén. Ismerjék fel a természetes faanyagok különböző anatómiai irányban látható rajzolatait. Tudják értelmezni a fa jobb és bal oldalának fogalmát, tudják kiválasztani azt. Tudják megnevezni a forgácsolás jellemző szögeit, ezeket ismerjék fel az egyes kéziszerszámokon. Válasszák meg helyesen az egyes anatómiai irányokban végrehajtott fogácsoláshoz szükséges szerszámokat, erőkifejtést a kívánt felületi finomság függvényében. Szerezzenek tapasztalatot a különböző fafajok, különböző élállapotú szerszámmal történő forgácsolása során, továbbá a szerszám éle és a forgácsoláshoz szükséges erőkifejtés nagyságának, a fűrészelt felület minőségének vonatkozásában. Helyesen válasszanak szerszámot fűrészelési feladatokhoz, a választást tudják megindokolni. Helyesen ismerjenek fel fűrészelt, nagyolt és simított felületeket. Ismerjék fel, szakszerűen nevezzék meg a különböző kézifűrészeket. Helyesen nevezzék meg a kézifűrészeken látható fogalakokat, azok jellemző szögeit. Határozzák meg a simítógyalu és az eresztőgyalu közötti különbségeket. Állítsák be a gyalukést a megmunkált felület elérendő minőségének, pontosságának megfelelően, tudjanak különbséget tenni a bütügyalulás és rostirányú gyalulás esetén használandó szerszámok között a tulajdonságaik, jellemző szögeik szerint. Használjanak ellenőrző és mérőeszközöket a keresztmetszeti megmunkálás pontosságának megítéléséhez, tudják a derékszögű élképzés szerepét, fontosságát a pontos méretre történő megmunkálás folyamatában. Ismerjék meg a keretkötések fogalmát, fajtáit. Tudják kiválasztani a lapolások és a fűrészelt csapok és rések, illetve vésett rések kialakításához szükséges szerszámokat. A sarokkötések elemeinek összerajzolásánál hasonlítsák össze a vetületi ábrázolásnál szerzett általános ismereteiket az itt tapasztaltakkal. Tudják összehasonlítani a sarok-, „T” és keresztkötéseket, elemezni a különbségeket. Tudják, hogy mely méretek pontossága hogyan befolyásolja egy keret alakját és méretét. Tudják definiálni a káva fogalmát. Tudják a berajzolás és a kivitelezés (fűrészelés, vésés) műveleti sorrendjét. Tudják kiválasztani és megnevezni a fogazásokhoz használatos vésőfajtát. Legyenek képesek szilárdság szempontjából összehasonlítani az egyes fogazásokat. Készítsenek kéziszerszámokkal rajz alapján egyszerű tárgyakat, keret-, illetve kávaszerkezeteket. Az üzemlátogatásokon tapasztaltakat, az elemzéseik eredményeit jegyzőkönyvben, beszámolóban rögzítsék. 2001/28/II. szám SZAKMACSOPORTOS ALAPOZÓ OKTATÁS A NYOMDAIPAR SZAKMACSOPORTRA

Source: https://magyarkozlony.hu/hivatalos-lapok/23bf0639713635e14cc8aa43db6829088ce85135/dokumentumok/d5277dcda9bcd0a068fba784edf69f31f8306729/letoltes